**Видовданом завршена добротворна акција за децу Ораховца**

 Највећи и најсветији српски празник – Видовдан, није могао лепше и сврсисходније да се обележи и дочека у овом делу света, од повода којим је обележен у Рокингхему, јужном рејону Перта у недељу 27. јуна - дана уочи празника. Сврха му је била донаторски сусрет за децу из Ораховца са Косова и Метохије. Сусретима у нашој заједници с радошћу увек послужи та нераскидива духовна нит с неизоставним ореолом који светли много дана уочи празника и после њега, надахњујући, просветљујући и опомињући сваког Србина заветом предака који се прећутно преноси с поколења на поколење.

Као што смо раније писали, идеја о овој добротворној акцији потекла је од наше суграђанке Маје Јаснић, која је била инспирисана и потакнута на иницијативу чувши приче о Ораховцу и српској деци која немају детињство као друга деца. Иначе, најзаслужнија за обелодањивање ових сетних истина о деци Косова је професорка и новинар из Ораховца Оливера Радић. Акције под називом «Божур за децу Ораховца» отпочеле су у Београду и Никшићу, и покренуте у њима јако далеком Перту, захваљујући залагању породице Јаснић. Тако су наши суграђани, посебно дирнути опомињућим питањем „Да ли знате да Срби у Ораховцу живе у изолацији од 1999?» у уводнику сајта, шире сазнали о тужној, јединој малој улици где се играју деца у Ораховцу, у којем је некада живело шест хиљада Срба, а данас остало нешто више од триста. Ту деца, мали хероји и чувари косовског завета, без правог дечјег смеха, без права на игру, без игралишта, практично цело своје детињство проведу у некој врсти резервата, где живот заједнице замире првим мраком, а надохват њега, у некада српским деловима града, влада жамор и врева.

Покровитељи ове добротворне акције у Перту биле су парохије Светог Василија Острошког, а такође је концерт пертског хора «Црвени Божури» 29. маја у цркви Свете Тројице био прилика за подсећање и донације деци Ораховца. Акција, која је начелно организована Интернетом, проширила на сусрете и дружења у нашим храмовима уз молитве наших свештеника и суграђана за децу Косова. Након служби у храмовима обе парохије Свети Василије Острошки одржан је добротворни роштиљ; у парохији у Менингу отац Станко Србљанин организовао је сусрет 13. јуна, а у Рокинхему завршни сусрет ове акције. Ова парохија коју води отац Александар Трнинић, организовала је и краћи свечани пригодан програм, са учешћем фолклорног ансамбла «Полетарац» и других. Програм се нажалост није могао одржати у потпуности по плану, јер су управо у недељу 27. јуна од поднева уведене рестриктивне мере у циљу заштите од епидемије корона-вируса.

Раније најављена и у «Српском гласу», ова добротворна акција за изградњу спортске сале за децу Ораховца, која се и онлајн ускоро приводи крају, овде практично завршена око Видовдана, сигурно је захваљујући том великом празнику имала свој успешан епилог, где се за нешто више од месец дана трајања акције прикупило око 26 хиљада долара, донацијама у готовини и онлајн. Радост даривања била је испуњена сврхом да деца Ораховца добију мало више радости и смеха и више шансе да се баве спортом, да и они добију шансу да једног дана цела нација буде поносна на њихове успехе. Тиме је наново показано да косовски дух живи, иако силом историјских недаћа расејан по целој земаљској кугли, чиме је сваки долар донатора добио вишеструку вредност. И наравно, манифестована је још једна од најскупљих српских вредности, а то је слога и јединство, односно небитност било идеолошких, политичких, било територијалних, језичких и других разлика, које нажалост често и неоправдано излазе на видело међу нама.

 Текст и фото: М. Драговић